**Κάλαντα Πρωτοχρονιάς**

Αρχιμηνιά κι αρχιχρονιά

**ψηλή μου δεντρολιβανιά**

κι αρχή - κι αρχή καλός μας χρόνος

**εκκλησιά, εκκλησιά με τ΄ άγιο θρόνος.**

Αρχή που βγήκε ο Χριστός, άγιος και πνευματικός

**στη γη, στη γη να περπατήσει και να μας - και να μας καλοκαρδίσει.**

Άγιος Βασίλης έρχεται

**και δεν μας καταδέχεται**

από - από την Καισαρεία

**συ ‘σ΄ αρχό - συ ‘σ΄ αρχόντισσα κυρία.**

Βαστά εικόνα και χαρτί

**ζαχαροκάντιο ζυμωτή**

χαρτί - χαρτί και καλαμάρι

**δες κι εμέ - δες κι εμέ το παλικάρι.**

Το καλαμάρι έγραφε

**τη μοίρα μου την έλεγε**

και το - και το χαρτί ομίλει

Άγιε μου, Άγιε μου καλέ Βασίλη.

**ΣΗΜΕΙΩΣΗ**

Αγνοώντας την ιστορική διαδρομή των καλάντων, πολλοί αλλοιώνουν τον στίχο

«**και δεν μας καταδέχεται**» και τον μεταβάλλουν σε «**και όλους μας καταδέχεται**»,

γιατί νομίζουν ότι ο Άγιος Βασίλης που έρχεται δεν είναι δυνατόν να μη μας

καταδέχεται, μη γνωρίζοντας ότι ο στίχος αυτός απευθύνεται στην ακατάδεκτη νέα!!!

**Η ιστορία για τα Κάλαντα της Πρωτοχρονιάς**

Οι στίχοι στα Κάλαντα της Πρωτοχρονιάς είναι δύσκολο να γίνουν κατανοητοί ή

να βγάλει κάποιος ένα λογικό νόημα, αν δεν γνωρίζει την ιστορία τους.

Στο Βυζάντιο οι φτωχοί άνθρωποι δεν είχαν το δικαίωμα να μιλούν

στους αριστοκράτες παρά μόνο σε γιορτές όπου μπορούσαν να τους απευθύνουν

ευχές.

Κάποιος νέος, ταπεινής καταγωγής, ήταν ερωτευμένος με μια αρχοντοπούλα.

Επειδή δεν ήταν κοινωνικά αποδεκτό να την πλησιάσει παρά μόνο

σε περίοδο εορτών για να της απευθύνει ευχές,

αποφάσισε ανάμεσα στα κάλαντα του Μεγάλου Βασιλείου να βάλει και

ένα ερωτικό ποίημα που είχε συνθέσει.

Μέσα από τα κάλαντα εκφράζονται «καλυμμένα» τα αισθήματα αγάπης του νέου

προς την αγαπημένη του.

Η σειρά των στίχων είναι εναλλάξ:

ένας στίχος των καλάντων, που αναφέρεται στον Άγιο Βασίλη, και στη συνέχεια

ένας στίχος που εκφράζει την αγάπη και απευθύνεται στην κοπέλα,

προς την οποία και για την οποία λέγονται τα κάλαντα.

Την αποκαλεί ψηλή, σαν «δεντρολιβανιά»,

επειδή φορούσε τα ψηλά, κωνικά καπέλα της εποχής με το τούλι στην κορυφή και

την παρομοιάζει με τον θόλο της εκκλησίας… τόσο ψηλή.

Της λέει ότι δεν τον «καταδέχεται» γιατί είναι αρχόντισσα κυρία.

Την λέει «ζαχαροκάντιο ζυμωτή», δηλαδή φτιαγμένη από ζάχαρη και

την παρακαλεί να του ρίξει μια ματιά.

Έτσι λοιπόν αυτά τα παράδοξα Κάλαντα πέρασαν από γενιά σε γενιά και έγιναν

τα πιο διαδεδομένα σε όλο τον Ελληνικό χώρο.

